b'\n_START_ARTICLE_\nPort St Mary\n_START_PARAGRAPH_\nPort St Mary (mansk: Purt le Moirrey) er landsby p\xc3\xa5 s\xc3\xb8rkysten av Man som har sitt navn etter et kapell, Chapel of St Mary, dedikert jomfru Maria, som har utsikt over bukta Chapel Bay. I henhold til folketelling i 2006 er det 1 913 innbyggere. En jernbanestasjon for damptoget fra Isle of Man Railway har stasjon rett nord for landsbyen og jernbanen har endestasjon i Port Erin som ligger rett ved._NEWLINE_Havnen i Port St Mary var tidligere preget av et hektisk liv, men er n\xc3\xa5 sovende og med kun en pub igjen, \xc2\xabThe Albert\xc2\xbb, mens de andre har stengt grunnet for f\xc3\xa5 kunder. Port St Mary var tidligere en betydelig havn for handel og s\xc3\xa6rlig fiske. Landsbyen er fortsatt popul\xc3\xa6r for fiskere og sportsfiskere, og ikke minst turister, hovedsakelig i sommerm\xc3\xa5nedene._NEWLINE_Den ytre havnen er tilgjengelig ved b\xc3\xa5de flo og fj\xc3\xa6re, noe som er unikt for de fleste havner p\xc3\xa5 Man. Royal National Lifeboat Institution hadde en redningstjeneste ved havnen siden 1896. Dagens 14 meter lange redningsfart\xc3\xb8y, \xc2\xabGough Ritchie II\xc2\xbb, ligger ved en permanent flytemolo p\xc3\xa5 utsiden av den ytre moloen. Den kostet \xc2\xa3 1.2 millioner i sin tid. Den indre havna t\xc3\xb8rker ut ved fj\xc3\xa6re._NEWLINE_Landsbyen huser Port St Mary Golf Links, \xc3\xb8yas eneste golfbane med 9 hull, og dessuten Scoill Phurt le Moirrey, en grunnskole som ble \xc3\xa5pnet i skole\xc3\xa5ret 1993\xe2\x80\x931994. Skolen har syv klasser og en s\xc3\xa6rklasse. Isle of Man Yacht club har ogs\xc3\xa5 base ved havnen i Port St Mary.'